车赋
甄玄成 (NanBei)
铸金磨玉之丽，凝土剡木之奇；体众术而特妙，未若作车而载驰。尔其车也，名称合于星辰，圆方象乎天地，夏言以庸之服。周曰聚焉之器，制度不以陋移，规矩不以饰异，古今贵其同轨，华夷获其兼利，尔其利也，天子以郊祀田伐，诸侯以朝骋会盟，庶人以商农工贾，夷狄以致蓄迁生，尔其作也，均轻重而攻材，正阴阳而斫木，既中正而合剖，亦面势而审曲，侯离娄之督绳，须公轮而削墨，布骸服之有定，施瓜牙之不忒，既涉用于牛马，亦受名于羊鹿，尔其容也，侔盖树之独立，似高云之出巇，独映水也，如舞鸾之对镜，众行陆也，若翔鸿之赴远，听长响之辚辚，望遥仪之婉婉，信有美兮宜比兴，徒欲貌兮不能辨，及其驾也，坚珊瑚之驻，引绝群之駮，既丝靷之萦头，亦铜钩而莹角，始向轭而龙转，就入辕而兽跃，或鼽𪖐而鸣鼻，或参差而动脚，咆哮歇转，郁快陨阁，见轮阴之翻乱，视带影之飞泊，及其乘也，或方忧虐暑，炎气熇烈，浮幰动以来风，轻纱飞而去热，纤埃著而即坠，烦气冲而受歇，或固阴冱寒，祁严凛厉，复帷下而前屏，重檐垂而后蔽，霜露侵而靡及，风飙激而不戾，或油云雨霈，中逵半恢，宏宇宙而雷奔，杼柚割而去衍被，洪流染而自落，散水湔而不沾。